Timbroù Moheli

Enezenn vihanañ enezeg Komorez eo Mohéli (Mwali e swahileg), e Meurvor Indez.

Savet e voe sultanelezh Mohéli e 1830, met aloubet e voe an enezenn gant Bro-C'hall ha rediet ar vro da vezañ gwarezet ganti. Dont a reas da vezañ un drevadenn e 1909.
Un toullad timbroù eus ar rummad Navigation et Commerce a voe embannet dindan anv MOHÉLI e 1906-07. O zalvoud-gwerzh a save eus 1 santim (1 c.) da 5 lur (5 f.).

Dreistmoullet e voe un darn anezho (4 c, 20 c, 30c, 40, 45c ha 50c) gant ar sifroù 05 pe 10 er bloaz 1912. Timbroù fazius zo anavezet (doubl e oa an alc’hwez a-wechoù).

E 1912 e voe staget ent-melestradurel Anjouan, Grande-Comore, Mohéli ha Mayotte ouzh Madagaskar hag implijet timbroù an drevadenn eno betek ar bloaz 1950 pa voe embannet timbroù a-ratozh evit an enezeg.

Teir enezenn diwar beder a savas Republik Komorez e 1975, enez Mayotte o chom dindan aotrouniezh Frañs. Dont a reas da vezañ Republik Islamek Kevreadel Komorez e 1978.

Displijet gant doare-merañ kreizennet ar Stad e embannas Anjouan ha Mohéli o dizalc'hiezh e 1997. Distreiñ a rejont e 1998 pa voe asantet reiñ muioc’h a frankiz politikel da bep enezenn, ha krouet Unvaniezh Komorez. N’eus bet embannet timbroù dindan anv Mohéli nemet e-pad ar prantad-amzer berr-se avat.

Pennad kar
Timbroù Komorez

Mohéli
Mohéli, Timbroù